*****

ΑΠΟΦΑΣΗ αριθ. 1619/83/ΕΚΑΧ ΤΗΣ ΕΠΙΤΡΟΠΗΣ

της 8ης Ιουνίου 1983

σχετικά με την τέταρτη τροποποίηση της απόφασης αριθ. 1696/82/ΕΚΑΧ για την παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 1696/82/ΕΚΑΧ της Επιτροπής της 30ής Ιουνίου 1982 για την παράταση του καθεστώτος επιτηρήσεως και ποσοστώσεων παραγωγής για ορισμένα προϊόντα των επιχειρήσεων σιδήρου και χάλυβα (1), όπως τροποποιήθηκε για τρίτη φορά από την απόφαση αριθ. 87/83/ΕΚΑΧ (2), και ιδίως το άρθρο 18 παράγραφος 1,

Εκτιμώντας τα ακόλουθα:

α) Η κατηγορία Ιδ περιλαμβάνει υπό την ονομασία «αλλα επενδεδυμένα επίπεδα προϊόντα» μια σειρά διαφορετικών προϊόντων:

- τις ηλεκτρολυτικά επιψευδαργυρωμένες λαμαρίνες,

- τις λαμαρίνες με οργανική επένδυση,

- τις λοιπές λαμαρίνες με μεταλλική επένδυση (επιμολυβδωμένες, επαργιλωμένες κλπ. λαμαρίνες).

Πρόκειται για όλες τις επενδεδυμένες λαμαρίνες εκτός από τις λαμαρίνες οι οποίες έχουν επιψευδαργυρωθεί από τις δύο πλευρές και οι οποίες κατατάσσονται στην κατηγορία Ιγ. Μεταξύ των προϊόντων της κατηγορίας Ιδ υπάρχουν ορισμένα νέα προϊόντα τα οποία υποκαθιστούν τις λαμαρίνες ψυχρής ελάσεως (κατηγορία Ιβ) και τις επιψευδαργυρωμένες λαμαρίνες (κατηγορία Ιγ).

Επειδή, αφενός, η αύξηση της ζητήσεως των προϊόντων αυτών ήταν ταχεία και κατά πολύ μεγαλύτερη από τη μέση ζήτηση των άλλων προϊόντων και επειδή, αφετέρου, οι παραγωγές αναφοράς ήταν ελάχιστες ή ορισμένες φορές ανύπαρκτες, ώστε να μην είναι δυνατός ο καθορισμός των κατάλληλων ποσοστώσεων για τη ζήτηση των προϊόντων αυτών, οι περιορισμοί που επιβάλλονται στην παραγωγή είναι δυνατόν να εμποδίζουν συχνά τις επιχειρήσεις να ικανοποιήσουν τις ανάγκες των πελατών τους.

Είναι συνεπώς αναγκαίο να υπάρχει η δυνατότητα να επιτρέπεται η παραγωγή αυτών των προϊόντων της κατηγορίας Ιδ, αλλά υπό τον όρο ότι αντικαθιστούν άμεσα τα προϊόντα της κατηγορίας Ιβ ή/και Ιγ, των οποίων οι ποσοστώσεις κατά επιχείρηση θα μειώνονται αναλόγως.

β) Ορισμένες επιχειρήσεις δεν διαθέτουν ούτε στοιχεία αναφοράς, ούτε ποσοστώσεις για την παραγωγή τους ή για μέρος της παραγωγής τους ορισμένων κατηγοριών προϊόντων, επειδή η παραγωγή των προϊόντων αυτών έχει στο παρελθόν αντικατασταθεί στο πλαίσιο της ίδιας επιχειρήσεως από την παραγωγή προϊόντων άλλων κατηγοριών προϊόντων, οι οποίες υπάγονται στο σύστημα ποσοστώσεων.

Ενδεχομένως οι επιχειρήσεις αυτές επιθυμούν να ανακατανέμουν προσωρινά την παραγωγή τους σε συνεργασία με άλλες επιχειρήσεις, κατά τρόπο που να επιτρέπει στις άλλες επιχειρήσεις να παράγουν αυτά τα ημικατεργασμένα προϊόντα που πρόκειται να μεταποιηθούν στην πρώτη επιχείρηση.

Η παραγωγή αυτή δεν είναι δυνατή στο πλαίσιο του συστήματος των ποσοστώσεων, στο μέτρο που ούτε η πρώτη επιχείρηση διαθέτει ποσοστώσεις να μεταβιβάσει ούτε η δεύτερη ποσοστώσεις να χρησιμοποιήσει για την εν λόγω παραγωγή.

Εφόσον δεν παρατηρείται αύξηση της παραγωγής των προαναφερθέντων ημικατεργασμένων προϊόντων, πρέπει να προβλέπεται η χορήγηση συμπληρωματικών ποσοστώσεων στην πρώτη επιχείρηση, η οποία οφείλει να τις χρησιμοποιήσει για να τις μεταβιβάσει ή να τις ανταλλάξει με τη δευτερη επιχείρηση, η οποία, από την πλευρά της, δεν επιτρέπεται να τις χρησιμοποιήσει παρά μόνο για την παραγωγή ημικατεργασμένων προϊόντων τα οποία προορίζονται να μεταποιηθούν από την πρώτη επιχείρηση.

γ) Η ταχεία αύξηση των αναγκών σε προϊόντα της κατηγορίας Ιδ, τα οποία υποκαθιστούν τις λαμαρίνες της κατηγορίας Ιβ ή/και Ιγ, έχει προκαλέσει βαθιά μεταβολή στην αγορά του χάλυβα, με αποτέλεσμα να προκληθούν δυσκολίες στην εφαρμογή του συστήματος των ποσοστώσεων, οι οποίες δεν προβλέπονται από την απόφαση αριθ. 1696/82/ΕΚΑΧ.

Επιβάλλεται συνεπώς, δυνάμει του άρθρου 18 παράγραφος 1 να τροποποιηθεί η απόφαση αριθ. 1696/82/ΕΚΑΧ προκειμένου να επιτραπεί στις ενδιαφερόμενες επιχειρήσεις να ικανοποιήσουν τις ανάγκες των πελατών τους.

δ) Για να διευκολυνθούν οι ανταλλαγές ποσοστώσεων μεταξύ των επιχειρήσεων, πρέπει να δημιουργηθούν, με σκοπό να μεταβιβασθούν, ποσοστώσεις για προϊόντα τα οποία δεν υπάγονται στο σύστημα ποσοστώσεων, γιατί η μεταγενέστερη μεταποίησή τους έχει πραγματοποιηθεί στην ίδια επιχείρηση. Η αδυναμία να πραγματοποιηθούν οι ανταλλαγές ή οι μεταβιβάσεις αυτές δεν προβλέπεται από τις ισχύουσες διατάξεις και προκαλεί δυσκολίες στην εφαρμογή της αποφάσεως αριθ. 1696/82/ΕΚΑΧ, για τους σκοπούς για τους οποίους έχει ληφθεί.

Επιβάλλεται συνεπώς, δυνάμει του άρθρου 18 παράγραφος 1 να τροποποιηθεί η απόφαση αριθ. 1696/82/ΕΚΑΧ, προκειμένου να χορηγηθούν ποσοστώσεις που να επιτρέπουν στις ενδιαφερόμενες επιχειρήσεις να προβαίνουν σε ανταλλαγές ή μεταβιβάσεις στις ειδικές αυτές περιπτώσεις.

Οι αποφάσεις αυτές δεν επιτρέπουν την αύξηση της παραγωγής των επιχειρήσεων στις οποίες χορηγούνται ποσοστώσεις και συνεπώς δεν τροποποιούν σε τίποτε τις μερίδες των άλλων επιχειρήσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1696/82/ΕΚΑΧ τροποποιείται ως εξής:

1. Μετά το άρθρο 17 προστίθεται το άρθρο 17α:

«Άρθρο 17α

Αν η Επιτροπή διαπιστώσει, κατόπιν αιτήσεως την οποία υπέβαλε μια επιχείρηση κατά τη διάρκεια ενός τριμήνου, ότι η επιχείρηση αυτή δεν είναι πλέον σε θέση να εξασφαλίσει την ικανοποίηση των αναγκών των πελατών της σε προϊόντα της κατηγορίας Ιδ, λόγω της χαμηλής παραγωγής αναφοράς και συνεπώς των ποσοστώσεων που της έχουν επιβληθεί, καθώς και λόγω του γεγονότος ότι οι πελάτες ζητούν να προμηθευτούν προϊόντα της κατηγορίας Ιβ ή/και Ιγ, η Επιτροπή δύναται να επιτρέψει μια μερική μεταβίβαση προς την κατηγορία Ιδ ποσοστώσεων παραγωγής της κατηγορίας Ιβ ή/και Ιγ και του μέρους των ποσοστώσεων αυτών, το οποίο επιτρέπεται να διατεθεί εντός της κοινής αγοράς, υπό τον όρο ότι αυτό δεν διαταράσσει τη λειτουργία του συστήματος.»

2. Στο άρθρο 11 προστίθεται η παράγραφος 4α με την ακόλουθη διατύπωση:

«4α. Αν μια επιχείρηση η οποία παράγει ένα προϊόν για μέρος ή για το σύνολο του οποίου δεν διαθέτει παραγωγή αναφοράς και συνεπώς ούτε σχετική ποσόστωση, επειδή το σύνολο ή μέρος του προϊόντος αυτού προορίζεται να υποστεί μεταγενέστερες μεταποιήσεις, στο πλαίσιο της ίδιας της επιχειρήσεως, σε άλλα προϊόντα (για τα οποία διαθέτει παραγωγές αναφοράς και ποσοστώσεις), η «μεταβιβάζουσα επιχείρηση» συνάπτει συμφωνία με μια άλλη επιχείρηση, την «αποκτώσα επιχείρηση», η οποία θα παράγει στη θέση της τα ημικατεργασμένα αυτά προϊόντα, υπό τον όρο ότι:

- οι μεταγενέστερες μεταποιήσεις θα πραγματοποιηθούν από την παραχωρούσα επιχείρηση με αφετηρία τα ημικατεργασμένα προϊόντα που κατασκευάσθηκαν από την αποκτώσα επιχείρηση, και

- οι συμπληρωματικές ποσοστώσεις που χορηγήθηκαν θα μεταβιβασθούν ή θα ανταλλαγούν αμέσως με την ανάδοχο επιχείρηση, και

- η μεταβιβάζουσα επιχείρηση δεσμεύεται κατά τη διάρκεια του τριμήνου εντός του οποίου χορηγήθηκαν οι συμπληρωματικές ποσοστώσεις, να μειώσει την παραγωγή της κατά την ποσότητα των ημικατεργασμένων αυτών προϊόντων, που ισούνται προς τις συμπληρωματικές ποσοστώσεις που χορηγήθηκαν, η Επιτροπή δύναται να χορηγήσει στη μεταβιβάζουσα επιχείρηση, κατόπιν αιτήσεώς της, κατά τη διάρκεια του εν λόγω τριμήνου, συμπληρωματική ποσόστωση.»

Άρθρο 2

Η παρούσα απόφαση αρχίζει να ισχύει από της δημοσιεύσεώς της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Ιουνίου 1983.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 191 της 1. 7. 1982, σ. 1.

(2) ΕΕ αριθ. L 13 της 15. 1. 1983, σ. 9.